ભલે તેના કુમળા મનને કંઈ સમજાય કે ના સમજાય પણ નાનપણથી ઘરમાં થતી ચર્ચાઓનો તે સાક્ષી હતો. જેમ સમજણો થતો ગયો, તેમ ઘણું સમજતો થયો અને પોતે, બળવંતરાય મેહતા જેવા બાહોશ વકીલનો દીકરો હોવાનું ગુમાન તેની વાણી વર્તનમાં છલકાવા લાગ્યું. કહ્યું છે ને કે, “મોરનાં ઈંડાંને ચીતરવા ના પડે.” તેમ સુજીતને પણ પોતાની હરેક વાત યોગ્ય ઠેરવતાં આવડી ગયું. નામ પ્રમાણે જ જીત સિવાય તેને કઈં ના ખપતું. દલીલબાજી કરી, સામેવાળાની બોલતી બંધ કરી, પોતાનો જ કક્કો ખરો કરતાં દીકરાની આ મુત્સદીગીરી પર બળવંતરાય બહુ પોરસાતાં. પણ આ ગુમાન તેમને ભારે પડયું.